
Par lietas izpētes izbeigšanu
Par Valkas rajona policijas pārvaldes pārsūtīto

LKSCS "Turība" iesniegumu
Lieta Nr.236/02/06/9

17.05.2002. Valkas rajona policijas pārvalde (turpmāk - Valkas RPP) Konkurences padomei iesniedza 29.04.2002. LKSCS „Turība“ iesniegumu Nr.01-09.35, kurā ir minēts, ka 20.04.2002. LKSCS „Turība“ kāda pircēja nodeva Rīgā, Zolitūdes tirgū nopirktu svaigu konfekti “Gotiņa” ar norādi uz ietinamā papīriņa par ražotāju LKCS „Turība“ Smiltenes rūpkombināts. Bez tam iesniegumā norādīts, ka konfektes “Gotiņa” izplatīja SIA “Agrosals” un tās iepirka no a/s “Ozols”. Ievērojot iepriekš minēto, LKSCS „Turība“ valde lūdz izvērtēt neesoša uzņēmuma - LKCS „Turība“ Smiltenes rūpkombināts -  simbolikas izmantošanu  konfektes “Gotiņa” etiķetē atbilstību likumdošanas normām.

Valkas RPP lūdz Konkurences padomei sniegt atzinumu, vai a/s "Ozols" darbība nav uzskatāma par negodīgu konkurenci Konkurences likuma izpratnē.

Lai konstatētu, vai a/s "Ozols" darbībās ir noticis Konkurences likuma 18.panta pārkāpums, tika pieprasīta informācija no a/s "Ozols" un LKSCS „Turība“, kā arī rīkotas tikšanās ar minēto uzņēmējsabiedrību  un SIA "Agrosals" amatpersonām.

Konkurences padome 12.06.2002. sēdē (Prot. Nr.22, 4.(), pamatojoties uz 13.06.1995. Ministru kabineta noteikumu Nr.154 "Administratīvo aktu procesa noteikumi" 59.punktu, nolēma pagarināt 17.05.2002. Konkurences padomei iesniegtā 29.04.2002. LKSCS "Turība" iesnieguma Nr.01-09.35 izskatīšanas laiku līdz sešiem mēnešiem.
Izvērtējot iesniegto informāciju, ar lietu saistītos apstākļus un faktus atbilstoši Konkurences likuma normām,  Konkurences padome

konstatēja:


Konkurences likuma 18.panta otrajā daļā noteikts, ka "Par negodīgu konkurenci uzskatāmas darbības, kuru rezultātā tiek pārkāpti normatīvie akti vai godīgas saimnieciskās darbības paražas un ir radusies vai varētu rasties konkurences kavēšana, ierobežošana vai deformēšana". Savukārt saskaņā ar Konkurences likuma 18.panta trešās daļas 1.punktu “negodīga konkurence var izpausties darbībās, ja to rezultātā ir radusies vai varētu rasties konkurences kavēšana, ierobežošana  vai deformēšana, t.i. cita tirgus dalībnieka (eksistējoša, savu darbību izbeiguša vai reorganizēta) likumīgi lietota nosaukuma, atšķirības zīmju un citu pazīmju izmantošana vai atdarināšana, ja tas var maldināt attiecībā uz tirgus dalībnieka identitāti”.

Šajā lietā Konkurences likuma 1.panta 4.punkta izpratnē konkrētais tirgus ir piena konfekšu "Gotiņa" realizācijas tirgus Latvijas teritorijā.

 
Valkas rajona a/s "Ozols" (turpmāk - a/s “Ozols”) nodarbojas ar pārtikas produktu ražošanu, gaļas pārstrādi u.c. uzņēmējdarbības veidiem. Uzņēmējsabiedrības konfekšu cehs ražo konfektes "Gotiņa", īrisus un šerbertus pēc savām izstrādātajām receptūrām. Viens no a/s "Ozols"  ražoto konfekšu "Gotiņa" izplatītājiem ir SIA "Agrosals".

Konkurences padome, lietas apstākļu par Smiltenes rūpkombinātu noskaidrošanas laikā, ieguva informāciju, ka ar LKSCS "Turība" 16.02.2001. valdes lēmumu Nr.4 Smiltenes rūpkombināts, kuru dibināja LKCS "Turība", ir likvidēts. Sakarā ar ražošanas apturēšanu Smiltenes rūpkombinātā, ar LKSCS "Turība" 16.02.2001. valdes lēmumu Nr.11 - etiķetes, tara un nederīgie izejmateriāli ir norakstīti no Smiltenes rūpkombināta grāmatvedības uzskaites (LKSCS "Turība” 16.07.2002. vēstulē Nr.01-09.43 Konkurences padomei iesniegtā informācija).
18.06.2002. tikšanās laikā a/s "Ozols" sniedza Konkurences padomei skaidrojumu, ka a/s "Ozols" no Smiltenes rūpkombināta ir nopirkusi konfekšu "Gotiņa" ražotni, un no 1995. līdz 1998.gadam šeit tika ražotas konfektes “Gotiņa” pēc LKCS "Turība" Smiltenes rūpkombināta pasūtījuma, slēdzot līgumu - pasūtījumu. Minētais līgums vairākkārt tika pagarināts un katru pagarināšanas reizi papildināts ar jaunu pielikumu, kurā tika norādīts ražojamās konfektes sastāvs, iepakojums, piedevas  u.c. Pārsvarā konfektes bija paredzētas eksportam uz Krieviju, par ko liecina uz konfekšu ietinamā papīriņa attēlotā Krievijas veterinārā sertifikāta simbolika.

29.04.2002. LKSCS „Turība“ iesniegumam Nr.01-09.35 bija pievienots konfekšu "Gotiņa" ietinamais papīrs, uz kura ir atzīme LKCS "Turība", bet nevis LKSCS "Turība", t.i., uzraksts veidots vēl pirms LKSCS "Turība" jauno statūtu pieņemšanas 29.04.1998. Minētais ietinamais papīrs nevar tikt izmantots kā pierādījums, jo tas nav nostiprināts ar pircējas personību, iegādes dokumentu (čeku), rakstisku iesniegumu, vai kādu citu dokumentu, kas apstiprinātu faktu par minētās preces iegādi no SIA "Agrosals". A/s “Ozols” 18.06.2002. tikšanās laikā sniedza informāciju, ka secināt, vai uzņēmējsabiedrība a/s “Ozols” ir ražojusi Zolitūdes tirgū nopirkto konfekti “Gotiņa” vai nē varēja tikai, veicot konfektes sastāvam analīzes laboratorijas apstākļos.


 A/s "Ozols" 26.06.2002. vēstulē Nr.19 ir sniegusi Konkurences padomei informāciju, par to, ka līdz 1997.gadam a/s "Ozols" ražotās piena konfektes "Gotiņa" tika iesaiņotas papīriņos ar a/s "Ozols" simboliku. Pēc 1997.gada konfektes "Gotiņa"  tika ražotas ar citu simboliku, kas attiecīgi ir reģistrēta Latvijas Republikas Patentu valdē ar reģistrācijas numuriem: 42726; 42954; 42999; 43000. A/s "Ozols" paskaidro, ka nekad nav realizējusi konfektes "Gotiņa", uz kuru ietinamajiem papīriem kā ražotājs ir norādīts LKSCS "Turība" Smiltenes rūpkombināts.

01.08.2002. vēstulē Nr.6-692 Konkurences padome lūdza a/s “Ozols” apliecināt, vai 2002. gadā a/s “Ozols” ir realizējusi konfektes “Gotiņa”, uz kuru ietinamajiem papīriņiem kā ražotājs ir norādīts LKCS “Turība” Smiltenes rūpkombināts. A/s “Ozols” 08.08.2002. vēstulē Nr.22 minēto faktu nav apliecinājusi, bet ir sniegusi informāciju, ka 2002. gadā a/s “Ozols” strādā tikai ar savām preču zīmēm.

 Pēc 09.07.2002. Rīgas Zolitūdes tirgus apmeklējuma Konkurences padome nav ieguvusi pierādījumus faktam, ka mazajos kioskos 2002.gadā ir tikušas tirgotas konfektes "Gotiņa" ar LKCS  "Turība" Smiltenes rūpkombināta simboliku.


23.07.2002. tikšanās laikā SIA "Agrosals" iesniedza Konkurences padomei 15.02.2002. preču pavadzīmi-rēķinu Nr.407047 par preču iegādi no a/s "Ozols". Tajā uzrādītas 113 kg konfektes "Gotiņa",  daļa no kurām tika realizētas SIA "Agrosals" kioskā Rīgā, Zolitūdes tirgū 2002. gada aprīļa mēnesī. SIA "Agrosals" direktors tikšanās laikā nevarēja sniegt informāciju par uzrakstiem un simboliku uz konfekšu “Gotiņa” ietinamajiem papīriņiem, kuras minētā uzņēmējsabiedrība realizēja 2002.gada aprīlī. Vienlaicīgi tika iegūta informācija, ka cita dokumentāla apstiprinājuma konfekšu iepakojuma identifikācijai nav (saskaņā ar 23.07.2002. tikšanās protokolu).


Konkurences padome uzskata, ka 29.04.2002. LKSCS „Turība“ iesniegumā minētais fakts par konfekšu “Gotiņa” realizāciju tirgū ar LKCS „Turība“ Smiltenes rūpkombināta  simboliku 2002. gada 04. aprīlī nav pierādāms, jo iesniedzējs nav sniedzis nepieciešamos pierādījumus un arī Konkurences padomes rīcībā šādu pierādījumu nav. 

Turklāt Konkurences padome nav konstatējusi LKCS “Turība” likumīgi lietotā nosaukuma, atšķirības zīmju un citu pazīmju izmantošanu vai atdarināšanu a/s “Ozols” darbībās. 

Konkurences padomes rīcībā nav pierādījumu, kas liecinātu, ka a/s "Ozols" ir veikusi darbības, kuru rezultātā būtu pārkāpti kādi konkrēti normatīvie akti vai pārkāptas godīgas saimnieciskās darbības paražas. Bez tam Konkurences padome nav konstatējusi, ka konkrētajā tirgū a/s "Ozols" darbību rezultātā ir radušās vai varētu rasties konkurences kavēšanas, ierobežošanas vai deformēšanas pazīmes.

 
Līdz ar to nevar uzskatīt, ka a/s "Ozols" ar savu darbību ir pārkāpusi Konkurences likuma 18.panta otrās daļas un 18.panta trešās daļas 1.punkta nosacījumus. 

Ievērojot teikto, Konkurences padome, pamatojoties uz Konkurences likuma 8.panta pirmās daļas 2.punktu, 18.panta otro daļu un 18.panta trešās daļas 1.punktu
n o l ē m a:


1. Izbeigt lietas izpēti 17.05.2002. Konkurences padomē saņemtā Valkas rajona policijas pārvaldes iesniegtā 29.04.2002. LKSCS „Turība“ iesnieguma Nr.01-09.35 sakarā, jo iespējamais Konkurences likuma 18.panta otrās daļas un 18.panta trešās daļas 1.punkta pārkāpums a/s "Ozols" darbībās nav noticis.


2. Konkurences padomes lēmums ir pārsūdzams Rīgas pilsētas Vidzemes priekšpilsētas tiesā viena mēneša laikā no dienas, kad ieinteresētā persona uzzināja vai tai vajadzēja uzzināt par pieņemto lēmumu, saskaņā ar Konkurences likuma 8.panta otro daļu, LR Civilprocesa likuma Pārejas noteikumu 1.punktu un Civilprocesa kodeksa 24.-A nodaļu.

